Helle Degn (S), 1999-02-09:
Det nye FN burde måske til debat, det afspejler den underliggende dagsorden, der her har været bragt til torvs.
NATO's rolle i Europa og Europas rolle i NATO er under forandring.
NATO's forhold til EU, OSCE og FN vil blive trukket op her ved 50-års-jubilæumsmødet i Washington, ved de to EU-topmøder og ved OSCE's topmøde i november.
Det udelte Europa er på tegnebrættet.
Spillereglerne er ved at finde nogle nye former i disse år.
Et klart signal fra USA er, at Europa selv må påtage sig mere ansvar og flere udgifter for sin sikkerhed.
Derfor er det også lige så klart, at de nye samarbejdsmønstre er vigtige i denne omstilling.
Udvidelsen ser Socialdemokratiet som en proces og som den vigtigste forandrende kraft for NATO som organisation, og vi hilser den velkommen med forventningen om at se flere udvidelsesrunder, herunder også den, der må indeholde de baltiske lande.
Derfor vil jeg også bede ministeren komme lidt nærmere ind på den pakkeløsning, som regeringen vil præsentere som forslag i Washington.
Ministeren må gerne beskrive dette lidt nærmere for Folketingets partier ved denne lejlighed.
Partnerskabssamarbejdet i PfP-operationerne synes vi i den socialdemokratiske gruppe er et fornuftigt og et rigtigt spor at følge, og det rammedokument, som ministeren også omtalte i sit indlæg, vil komme til drøftelse på NATO-topmødets anden dag.
Også det vil være nyttigt at drøfte nærmere både med Folketingets partier og i Det Udenrigspolitiske Nævn, inden regeringen drager af sted til NATO-topmødet i april.
Ideen om mulige multinationale styrker synes vi vil kunne bidrage positivt til aktiv respons i krisesituationer i Europa fremover, situationer som dem, vi allerede har oplevet i Bosnien-Hercegovina, hvor NATO-Rusland-tropper har opereret sammen i opgaveløsninger.
Det synes vi er et rigtigt spor.
Ruslands rolle i et nyt Europa er vigtigt for os at diskutere.
Den direkte militære trussel fra Rusland er blevet afløst af et samarbejde om at fjerne frygten for ustabiliteten i dette mægtige land.
Derfor er det for os meget vigtigt at medtænke Rusland også i NATO-strategien, strategien for et udelt og et stabilt Europa. Det nuværende koncept fra 1991 må justeres her på vejen ud af dette århundrede på vej ind i det næste.
I Socialdemokratiet er vi enige i, at centrale dele af det gamle koncept er vigtigt at videreføre: det kollektive forsvar, den nukleare del heraf og den atlantiske alliance.
Men EU's, OSCE's og NATO's nye samarbejde med de øst- og centraleuropæiske lande og Rusland og Ukraine må også med i det nye NATO-koncept.
De nye typer af forandringer og sikkerhedstrusler for et udelt Europa stiller nye krav til NATO's evne til samarbejde.
Spredningen af masseødelæggelsesvåben, terrorisme, etniske konflikter og minoritetshåndtering, flygtningestrømme, økonomisk kriminalitet er blandt de nye udfordringer, hvor netop samspillet mellem FN, NATO, OSCE og EU kan finde nogle nye former.
Spørgsmålet om staternes egen evne til at håndtere grænseoverskridende eller interne konflikter, som påvirker nabolandene i en hel region, stiller os over for spørgsmålet, om folkeretten står over menneskeretten.
Udenrigsministeren har bedt DUPI om at lave en udredning
af de politisk juridiske aspekter af mulighederne for at gribe ind, hvor stater tilsidesætter internationale retsregler.
Denne udredning ser vi meget frem til og kan i denne situation blot ærgre os lidt over, at den først foreligger i slutningen af 1999, når vi har brug for at diskutere den igennem hele 1999.
Når nødhjælp og observatørkorps eller når
fredsbevarende militære tropper sættes ind som led i aftaler om fredelige løsninger og bilæggelse af stridigheder, er dette også en del af de nye arbejdsopgaver, som NATO skal deltage i.
Derfor skal et ligeværdigt stærkt samarbejde mellem OSCE, NATO og EU til at finde sin form, som kan rumme netop den mangfoldighed, som Europas gamle og nye selvstændige stater repræsenterer.
NATO's struktur må smidiggøres, som også ministeren siger det, og krisestyringen indtænkes såvel i et NATO som i FN som i OSCE.
NATO's nye rolle bør efter vores opfattelse tage sit udgangspunkt i det nye udelte Europa.
Vi står i en brydningstid, hvor vi opfordrer regeringen til, at NATO's rolle i et ligeværdigt samspil med EU og OSCE sikres, også på topmødet i Washington.